# Ángela Álvarez

Ángela Álvarez (Camagüey, 13 de juny de 1927 - Baton Rouge, 6 de desembre de 2024) va ser una cantautora cubana. El 2022, als 95 anys, va rebre el premi Latin Grammy al millor artista novell i es va convertir en la persona més longeva a rebre aquest guardó.

## Trajectòria

Va néixer a Cuba el 1927. En el col·legi de monges on va estudiar, va començar a aprendre a tocar la guitarra. Després també va aprendre a tocar el piano i a cantar, però el seu pare i el seu avi li van prohibir fer de la música el seu treball perquè el consideraven inapropiat per a una dona.
Es va casar i va tenir quatre fills. El seu espòs, qui treballava en la indústria sucrera, la va animar a cantar durant els seus viatges junts per diferents països com El Salvador, Guatemala i Costa Rica.
El 1962, per fugir de la Revolució Cubana, va enviar els seus quatre fills als Estats Units d'Amèrica a través de l'operació Peter Pan organitzada pels Estats Units. Els va seguir uns mesos després, sense el seu marit (altres fonts assenyalen alguns anys) i es va mudar a Miami, sense parlar anglès. Va fer diversos treballs, com recollir tomàquets o netejar oficines.
Va continuar tocant música per a ella i va compondre cançons sobre la seva vida. El seu net Carlos, músic també, es va adonar que la seva àvia cantava i li va oferir gravar-se en un estudi de Los Angeles. El disc Ángela Álvarez, amb 15 cançons (dins de les cinquanta gravades amb una orquestra, que va incloure membres del Buena Vista Social Club i a José Álvarez, un dels seus fills), es va estrenar el 2021 i li va permetre, als seus 95 anys, guanyar el premi Grammy Llatins al millor artista novell, juntament amb Silvana Estrada. Álvarez es va convertir en la persona més longeva a rebre aquest premi. Durant el seu discurs de recollida del premi va emfatitzar: «Mai és tard».
El 2018 va fer el seu primer concert en públic, al Teatre Avalon de Hollywood, amb Andy García com a mestre de cerimònies i acompanyada, entre d'altres, pels músics Ramón Stagnaro, Just Almario, Danilo Lozano, Luis Conte, José Álvarez i Alberto Salas. El 2021 es va estrenar un documental sobre la seva vida, Miss Angela, de Paul Toogood i Lloyd Stanton, i l'any següent va actuar a la pel·lícula Father of the Bride de Gaz Alazraki.

## Discografia

* 2021, Ángela Álvarez

## Filmografia

* 2021, Miss Angela, dirigida per Paul Toogood i Lloyd Stanton
* 2022, Father of the Bride, dirigida per Gaz Alazraki

## Referències

* ↑ «Fallece Ángela Álvarez, la veterana cantautora que hizo historia en el Latin Grammy» (en castellà), 06-12-2024. [Consulta: 8 desembre 2024].
* ↑ «La ràdio musical de Catalunya». Flaixbac.cat, 19-11-2022. [Consulta: 24 novembre 2022].
* ↑ «Una àvia cubana de 95 anys, nominada com a artista revelació als Grammy Llatins». CCMA.cat, 14-10-2022. [Consulta: 24 novembre 2022].
* 1 2 3 4 5 6 7 8 9 «Angela Alvarez, la chanteuse cubaine qui a commencé sa carrière à 95 ans, vient d’être nommée aux Latin Grammy Awards» (en francès). RadioFrance.fr, 14-11-2022. [Consulta: 19 novembre 2022].
* 1 2 3 4 5 6 «Ganó el Grammy a Mejor Nuevo Artista con 95 años: la historia de Ángela Álvarez» (en castellà). LaTercera.com, 18-11-2022. [Consulta: 19 novembre 2022].
* 1 2 3 «Un documental sobre Ángela Álvarez y su debut musical con los miembros de Buena Vista Social Club» (en castellà). Enfilme.com. [Consulta: 19 novembre 2022].
* 1 2 3 «À 95 ans, le phénomène Angela Alvarez en lice pour les Latin Grammy Awards» (en francès). LeFigaro.fr, 16-11-2022. [Consulta: 19 novembre 2022].
* 1 2 3 «Angela, la cubana de 90 años que hizo realidad un gran sueño» (en castellà). PeriódicoCubano.com, 14-06-2018. [Consulta: 19 novembre 2022].
* 1 2 «Ángela Álvarez, la mujer de 95 años que ganó el Latin Grammy a Mejor Nuevo Artista: "Nunca es tarde"» (en castellà). BioBioChile.cl, 17-11-2022. [Consulta: 19 novembre 2022].
* ↑ «A los 91 años, Ángela Álvarez debutó en un escenario para impresionarnos con los desgarradores boleros de su autoría» (en castellà). ChicagoTribune.com. [Consulta: 19 novembre 2022].
* ↑ «Andy García narra 'Miss Angela', la increíble vida de una abuela cubana» (en castellà). Telemundo.com. [Consulta: 19 novembre 2022].